|  |
| --- |
| **Øvelse: Hvilken type muslim?**I skal i denne øvelse fastlægge hvilken type muslim, der er tale om ud fra en række citater ved brug af Jan Hjärpes tre parametre, altså:.* det religiøse engagement (fra entusiasme til ligegyldighed)
* Religionens indhold (fra traditionalisme til modernisme)
* Religionens funktion (fra sekularisme til teokrati)
1. Hvilke af Hjärpes parametre er i spil i nedenstående citater.
2. Placér citaterne i forhold til de forskellige positioner indenfor de enkelte parametre i Hjärpes model.
 |

**Citat 1:** ”Muslimer tror på, at Koranen er universel i den forstand, at den kan tilpasses enhver tid og ethvert samfund. Visse regimer i den muslimske verden deriblandt Sudan, Afghanistan, Iran og Saudi-Arabien misbruger religionen for at fremme politiske mål, og for at undgå denne sammenblanding mener vi, at en adskillelse af religion og politik er et nødvendigt reformtiltag.”

**Citat 2:** ”Ifølge islam er regeringer i denne verden stedfortrædere (kaliffer) for universets skaber, og dette ansvar er ikke overladt til enkelte personer eller familier eller til en speciel klasse eller til grupper af mennesker, men til den samlede muslimske nation. Den hellige Koran siger: Gud har lovet at udnævne de af jer som tror og som gør gode gerninger som Hans repræsentant på jorden (sura 24,55)”

**Citat 3:** ”Islam er foreneligt med det danske samfunds moralske grundværdier: personlig frihed; retfærdighed og værdighed for alle skabninger; solidaritet; lovlydighed; loyalitet over for staten og samfundet; gensidig tillid og respekt; omsorg for de svageste; foragt for korruption og nepotisme; borger-inddragelse og kollektivt medansvar.”

**Citat 4:** ”Haditherne er en samling af titusindvis af citater, der angiveligt alle stammer fra profetens egen mund. Men for de flestes vedkommende er de samlet længe efter profetens død, nøjagtig som det er tilfældet med Jesu ord i Det Nye Testamente. Det betyder ifølge […], at haditherne er gået fra mund til mund, og i tidens løb er de blevet blandet op med kultur eller lokale opfattelser af ret og vrang. Sådan er det for eksempel med den hadith, der siger, at kvinder ikke må rejse alene mere end tre dage uden følgeskab af en mandlig slægtning eller sin mand. Den er sådan set ægte nok, men efter nøje granskning af, hvornår og i hvilken forbindelse profeten sagde disse ord, kan teologerne fastslå, at de blev sagt i en situation, hvor det var farligt for kvinder at rejse alene. Desuden sagde profeten i samme forbindelse, at han glædede sig til, at kvinder atter kunne rejse alene og i fred. Altså havde profeten intet imod, at kvinder rejser alene – og så er det den holdning, der gælder.”

**Citat 5:** ”Vores hovedmålgruppe er de muslimer, der har misforstået, at islam i sin natur er et omfattende livssystem og ikke en religion i vestlig forstand. Islam er uadskillelig fra politik, stat og samfund. Det er det, der hedder Khilafah eller kalifatet. […] Målgruppen for vores budskab er det muslimske verdensfællesskab, Ummahen. Vores mål er at genetablere den sande islamiske Ummah for at genskabe den islamiske verdens storhedstid.”

**Citat 6:** ” Islam er i hjertet, ikke sandt? Det er det det hele drejer sig om. Ikke om jeg skal gøre det ene eller det andet, eller om jeg trykker piger i hånden eller ej. Alt det der er overfladisk. Det dreier sig om at have Gud i hjertet. Om at være god mod de mennesker, man har omkring sig”

**Citat 7:** ”Vi ser det som vores vigtigste opgave at vejlede og motivere unge muslimer i Danmark til at blive velfungerende borgere, som deltager aktivt i det danske samfund, men som samtidig har en holistisk islamisk forståelse. Vi søger derfor flere hovedmål. At kende sin Gud og have indsigt i formålet med livet, at tilegne sig grundlæggende islamisk viden, at efterleve den høje moralske standard, man som muslim er forpligtet til, og at indgå i det danske samfund som afbalancerede rollemodeller.”

## Kilder:

1. Sherin Khankan, artikel i Jyllandsposten 5/12 2001
2. Abul A'la Maududi, pakistansk lærd
3. [Shariamanifestet](https://www.danskmuslimskmanifest.dk/2-islamisk-samfundsetik) (Imam Naveed Baig og Kasper Mathiesen, Dansk Islamisk Center)
4. Mehmet Görmez, vicepræsident for det Tyrkiske Direktorat for Religiøse Anliggender, Diyanet (2008). Det er Diyanet der driver de fleste tyrkiske moskeer i Danmark)
5. Talsmanden for Hizb-ut-Tahrir <https://www.information.dk/2002/05/laengslen-rene-stat>
6. [Anonym muslim](https://muslimprosjektet.wordpress.com/2010/06/01/islam-dreier-seg-om-hva-jeg-har-i-hjertet/)
7. [Munida, Muslimsk ungdom i Danmark](https://munida.dk/om)